KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2023. október 25-i ülésére)


TÁRGY:	KISKŐRÖS ÉS TÉRSÉGE IVÓVÍZMINŐSÉG-JAVÍTÓ ÖNKORMÁNYZATI TÁRSULÁS JOGUTÓD NÉLKÜLI MEGSZÜNTETÉSE


Magyarország Alaptörvénye 32. cikkének k) pontja, valamint a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 87.§-a alapján 2010. február 3 napjával Akasztó Község Önkormányzata, Csengőd Község Önkormányzata, Fülöpszállás Község Önkormányzata, Imrehegy Község Önkormányzata, Jakabszállás Község Önkormányzata Kaskantyú Község Önkormányzata, Kecel Város Önkormányzata, Kiskőrös Város Önkormányzata, Páhi Község Önkormányzata, Soltszentimre Község Önkormányzata, Tabdi Község Önkormányzata, Tázlár Község Önkormányzata megállapodtak abban, hogy az egységes, lakosságbarát díjpolitikán alapuló egészséges ivóvízellátás (mint önkormányzati feladat- és hatáskör) biztosítása, célszerűbb és hatékonyabb ellátása érdekében jogi személyiséggel rendelkező társulást, a Kiskőrös és Térsége Ivóvízminőség-javító Önkormányzati Társulást (a továbbiakban: Társulás) hoznak létre Császártöltés Község Önkormányzata, Kunszállás Község Önkormányzata, Soltvadkert Város Önkormányzata 2010. július 22 napjával csatlakozott a Társuláshoz. A Társulás célja, hogy a Dél-alföldi Régió Ivóvízminőség-javító Programjában eredményesen vegyenek részt, a beruházásokhoz a megfelelő mértékű önerejük biztosítása mellett a Magyarország költségvetése és az EU által biztosított vissza nem térítendő támogatás lehívására jogosultságot szerezzenek, majd a működtetést, az egészséges ivóvíz szolgáltatást biztosítani tudják. A Társulás a KEOP projekt beruházási szakaszának teljes lebonyolítása és az azt követő ötéves fenntartási időszakban látott el feladatokat. A KEOP-1.3. 0/09-11-2011-0015 azonosítószámmal nyilvántartott projekthez kapcsolódó támogatási szerződés teljesítése tárgyában 2021.05.11. napjával a záró projekt fenntartási jelentés elfogadásra került, ezzel egyidejűleg a projekt fenntartási időszaka lezárásra került.    

A Társulás a feladatát ellátta és indokolttá vált a jogutód nélküli megszüntetése. A társulás megszüntetésének dátuma 2023. december 31. 

A beruházási szakasz lezárását követően – a támogatási szerződésben foglalt feltételek betartása mellett a KEOP projekt keretében megvalósult vagyontárgyak a tagönkormányzatok részére tulajdonba adásra kerültek. A Társulás 2023.09.30. napján 20 613 755 Ft bankszámlán levő pénzvagyont halmozott fel, melynek a 2023. évi kötelezettségek teljesítését követő maradványa felosztására és pénzügyi rendezésére a megszűnés időpontját megelőzően - 2023. december hó második felében - kerül sor. A Társulás elavult és használhatatlanná vált immateriális javai és tárgyi eszközei selejtezésre kerültek, ennek következtében a megszűnéskor egyéb vagyonnal nem rendelkezik.  A pénzvagyon - a társulási megállapodás XIII. pontjának megfelelően - a kötelezettségek teljesítése után a Társulás tagjait vagyoni hozzájárulásuk arányában illeti meg. 

Az Mötv. 88. §-a, ill. 91. §-a a társulás megszüntetéséről, megszűnéséről az alábbiak szerint rendelkezik:

„88. § (1) A társulást a helyi önkormányzatok képviselő-testületei írásbeli megállapodással hozzák létre. A megállapodást a polgármester írja alá.
 (2) A társulásban részt vevő képviselő-testületek mindegyikének minősített többséggel hozott döntése szükséges a társulási megállapodás jóváhagyásához, módosításához vagy a társulás megszüntetéséhez.



 91. § A társulás megszűnik:
 a) ha a megállapodásban meghatározott időtartam eltelt, vagy törvényben szabályozott megszűnési feltétel megvalósult;
 b) ha a társulás tagjai a 88. § (2) bekezdés szerinti többséggel azt elhatározzák;
 c) a törvény erejénél fogva;
   d) a bíróság jogerős döntése alapján.”

Az Mötv. fenti rendelkezéseinek alapján, a társulás megszűnik, ha a tagönkormányzatok képviselő-testületei minősített többséggel azt elhatározzák.

Az államháztartásról szóló 2011. évi CXCV. törvény (a továbbiakban: Áht.) 105/A. § (1) bekezdése szerint a helyi önkormányzat, a nemzetiségi önkormányzat, a társulás, a térségi fejlesztési tanács és a jogszabály alapján a költségvetési szervek gazdálkodására vonatkozó szabályokat alkalmazó egyéb jogi személy (e § alkalmazásában a továbbiakban: nem költségvetési szerv törzskönyvi jogi személy) az alapító szerv által vagy törvényben meghatározott napon jön létre és szűnik meg. 

Az államháztartásról szóló törvény végrehajtásáról szóló 368/2011. (XII. 31.) Korm. rendelet 167/E. § (3) bekezdés d) pontja értelmében megszüntető okiratként a társulás megszüntetéséről szóló megállapodás fogadható el. A Társulást a tagönkormányzatok jogosultak jogutód nélkül megszüntetni, minősített többséggel elfogadott megszüntetésről szóló megállapodással, amely a határozat mellékletét képezi. 

E rendelkezések és az Mötv. 88. § (2) bekezdése alapján a társulás a képviselő testületek minőségi többséggel hozott döntésével, az ott meghatározott időpontban – és nem a törzskönyvi nyilvántartásból történő törléssel, annak napjával - szűnik meg. 

Az Áht. alapján a jogi személyiségű társulás gazdálkodására a helyi önkormányzat gazdálkodására vonatkozó szabályokat kell alkalmazni.  A társulásoknak tehát önálló költségvetési beszámolót kell készíteniük. Továbbá a társulásokat információ- és adatszolgáltatási, illetve beszámolási kötelezettség terheli. A társulás munkaszervezeti feladatait ellátó Kiskőrösi Polgármesteri Hivatal a vonatkozó jogszabályoknak megfelelően a társulás beszámoló készítési és egyéb kötelezettségeit teljesíti. A keletkezett irattári anyagok őrzését, archiválását selejtezését Kiskőrösi Polgármesteri Hivatal Iratkezelési Szabályzata alapján a Kiskőrösi Polgármesteri Hivatal végzi.  

A fentiekre figyelemmel javaslom, hogy a képviselő-testület a határozat-tervezetben foglaltaknak megfelelően döntsön.


Kiskőrös, 2023. október 16.	



								Domonyi László s.k.,
       polgármester




HATÁROZAT-TERVEZET


A Képviselő-testület

[bookmark: _Hlk72914812]1. egyetért azzal, hogy a Kiskőrös és Térsége Ivóvízminőség-javító Önkormányzati Társulás 2023. december 31. napjával jogutód nélkül megszüntetésre kerül.

2. felhatalmazza a polgármestert a határozat-tervezet mellékletét képező társulás megszüntetéséről szóló megállapodás aláírására.  


Felelős:	polgármester
Határidő: 	2023. november 30.

